《贵家谣》
清代·孙星衍

华镫张中堂，白日走相吊。雌虹吸沱空，妖狸坐檐笑。

主人朝醉溪谷中，花底衷衵偕秦宫。黄金堆盘夜争诣，明日斜封出私第。

鸢肩倒曳狐尾衣，朝下望履矜光辉。閤门自畜马群富，令史更辱名儒为。

鸣珂列戟一朝改，七贵三公复谁在。饶赀入籍充水衡，刺上恶名连四海。

前颠后蹶各不看，去作愚鬼空心酸。田庐初与细民业，花石又入豪家园。

君不见荣名千春子云宅，才如严徐志琨逖。堂中青鬓易数丝，门外绿蒿深一尺。

作者简介：孙星衍（1753年～1818年） 清著名藏书家、目录学家、书法家、经学家。字渊如，号伯渊，别署芳茂山人、微隐。阳湖（今江苏武进）人，后迁居金陵。少年时与杨芳灿、洪亮吉、黄景仁以文学见长，袁枚称他为“天下奇才”。于经史、文字、音训、诸子百家，皆通其义。辑刊《平津馆丛书》、《岱南阁丛书》堪称善本。著有《周易集解》、《寰宇访碑录》、《孙氏家藏书目录内外篇》、《芳茂山人诗录》等多种文集。